Zajac, Pavol, poslanec NR SR (2014-07-01):
Vážený pán predseda Národnej rady, pani navrhovateľka, pán spravodajca, dámy a páni, dovoľte mi, aby som v túto podvečernú hodinu krátko vystúpil k tomuto návrhu zákona, ktorý, hneď na úvod poviem, že klub KDH podporí. Naozaj zákon sa dotýka reštrukturalizácie podnikov na Slovensku. Posledný prípad, keď firma Doprastav vstúpila do reštrukturalizácie, vyvolal obrovskú obavu drobných subdodávateľov, ktorí pre túto veľkú firmu robili aj na štátnych a verejných zákazkách a majú veľkú obavu, koľko z ich pohľadávok im správca konkurznej podstaty a či vôbec nejakú časť im uhradí. Prečo majú takú obavu, keď počujeme také sofistikované vyjadrenia: reštrukturalizácia a zákon o reštrukturalizácii? Ak si prečítate niekto ten zákon, je plný právnických vyjadrení. Ja sám sa necítim byť právnikom a keď som si ho čítal, no, mal som čo robiť, aby som aspoň chápal zmysel niektorých paragrafov, a v tom sa nechcem nejako porovnávať s pani navrhovateľkou, ktorá je v tomto smere excelentná. Ale dá sa z toho vypochopiť, že správca konkurznej podstaty alebo správca tej reštrukturalizácie je veľmi dôležitý hráč, u ktorého si všetky firmy musia nárokovať svoje pohľadávky. A musím v tejto chvíli povedať, že na Slovensku Doprastav nejde do reštrukturalizácie ako prvá firma. Na Slovensku už veľkí stavební hráči, na Slovensku prebehli reštrukturalizáciou a tí drobní živnostníci a subdodávatelia skončili tak, že ich pohľadávka bola uspokojená na 10, 15 percent. Dámy a páni, o tom to je. Tí malí, drobní živnostníci, oni nepoznajú zákon o reštrukturalizácii, čo je možno chyba pre nich, samozrejme, ale nechcite od živnostníkov, ktorí majú zamestnaných päť ľudí, aby boli odborníci na právo a ešte mali zamestnaného právnika. Ale ich praktická skúsenosť je, že keď tu veľká stavebná firma, mimochodom tá, ktorá dneska znova stavia veľké infraštruktúrne projekty na Slovensku, aj keď skončí druhá v poradí, tak dostali 10 – 15 percent. Choďte tým ľuďom povedať, že majú byť, majú byť spokojní, a tu znova počujú o reštrukturalizácii firmy Doprastav a ktovie, ktoré ešte veľké stavebné firmy pôjdu do reštrukturalizácie. Dneska im tieto veľké firmy už neplatia pohľadávky. Aj tie, ktoré nie sú ešte v reštrukturalizácii, a ticho sa hovorí, že možno pôjdu. Sú nevyplatení. Keď tu KDH predkladalo návrh zákona o ochrane subdodávateľov pri verejnom obstarávaní, štyrikrát sme predkladali tento návrh zákona, mohli byť určité výhrady, či to naše riešenie je zrovna najlepšie, ale nikto s lepším riešením neprišiel. A chceli sme, aby pri verejných zákazkách, ktoré sú financované zo štátneho rozpočtu, z eurofondov, aby bol systém, keď subdodávatelia musia byť nahlásení cez hlavného dodávateľa investorovi, následne Úradu pre verejné obstarávanie, aby hlavný investor mal vôbec prehľad o tom, kto na tej stavbe robí, lebo dneska je to na dobrovoľnosti toho hlavného investora. Nastávajú situácie, keď zavolá subdodávateľ riaditeľovi hlavného investora a povie mu: Ak mi nezaplatíte za tie čerpadlá, ktoré som dodal na tú stavbu, ja ich pôjdem vymontovať. A hlavný, teda hlavný investor, riaditeľ musí prosiť hlavného dodávateľa: Prosím vás, uhraďte tie čerpadlá (ktoré, mimochodom, investor už dávno zaplatil). Preto sme prišli s takýmto návrhom a toto riešenie, ktoré kolegyňa Žitňanská predkladá, sa dotýka, samozrejme, reštrukturalizácie a snaží sa o to, aby drobní subdodávatelia, ktorí sa veľakrát veľmi ťažko domôžu svojich práv, pretože ich pohľadávka je príliš malá, a správca konkurznej podstaty môže prijať, neprijať ich pohľadávku, tak aby musel prijať takúto pohľadávku alebo aspoň zahrnúť ich do ich oprávnených požiadaviek a aby sa títo malí subdodávatelia mohli spojiť a ísť po svojich pohľadávkach, lebo – ešte sa vrátim ku tej reštrukturalizácii, ktorá už prebehla na Slovensku niekoľkokrát – najväčšími veriteľmi voči týmto firmám bývajú, samozrejme, banky, býva štát a až tak sú tí malí subdodávatelia a býva to tak, že títo najsilnejší, banky a štát, si svoje pohľadávky cez správcu dokážu vymôcť aj niekedy 100 % alebo menej, to teraz by som tu nechcel hovoriť, ale väčšinou si svoje pohľadávky vymôžu, ale na tých drobných subdodávateľov, živnostníkov už nezostane. Takže preto, preto aj po prečítaní návrhu zákona, ako som povedal na úvod, klub KDH podporí a privítame, ak aj vládni poslanci SMER-u sa k tomu pripoja. Ďakujem za pozornosť.